钦定古今图书集成/方舆汇编/职方典/第1354卷 > 《端郡署后辟披云楼记》陆鏊
## 钦定古今图书集成/方舆汇编/职方典/第1354卷 > 《端郡署后辟披云楼记》陆鏊

端州一郡之胜，郡治为最。郡治一署之胜，披云楼为
最。盖崧台书院镇东关，下瞰长江，千屏南拱，称伟观
矣。而北扉不启，未克全揽星岩诸胜。宝月台镇北关，
星岩对揖，洲渚潆回，纵目城南诸峰，非不毕列，而地
形稍下，终歉穹窿巨观。惟披云楼缘堞构架，其势突
兀壮于中央，流峙旷乎四面，八窗旁启，万象咸收，斯
“真𫛛鹊让雄，而岳阳减丽者也。”创自宋政和中，郡守
郑公敦义，一新于洪武元年；摄郡事江西行省郎中
黄公德明，再新于成化丁亥冬。太守黄公瑜顾近殿
郡斋，不出数武，而短垣如障，越在一天。自公之暇，每
欲跻登，必敕舆从历市衢，登睥睨，始得抵斯楼，毋乃
纡且拙乎？司理陶公怂臾予从署后辟新径，启双扉，
拾级而登，一蹴可至。然后天地所孕结，人物所效灵，
始得聚几窗，收旦暮，则见夫南望而郡邑星罗，江流
潆带也；北望而高枕群峰，顶湖坐镇也；东望而七星
棋置，宝月孤悬也；西望而金星薄云，龙沙蟠伏也。虽
春秋异候，风月无常，而山水环回，台隍交枕，花木丛
萃，鱼鸟亲人。所称取无禁，用不竭者，其在斯乎？予从

流罪过，予得与分过，所欣慕焉。虽然，予家世受国恩，
簪缨接武，圣天子复以岭西重郡，谬寄匪躬，加以路
隔家乡，五千馀里，亲闱辽阻，定省愆期。对北阙而神
倾，望东湖而心动。敢不勉图高远，报我君父哉！因榜
楣曰“瞻斗望云”，而少为修葺。且墐其西户，聊以免杨
朱之泣也。客曰：“公不见夫张曲江之开岭道乎？平险
就彝，易远为近，以通万古车书之治。今日之役，将无
同吾望公之履鼎司而垂金镜也。夫险易异势，远近
异形，小大异劳，妄拟古人，则予岂敢？惟是”辟门以益
听，居高而虑危，予且登斯楼而重有慨于中也。若夫
“兔营三窟，径捷终南”，吾知免矣。为记岁月，因并述之。